section_heading: Životopis
paragraph_text: Gimnaziju pohađao u Šibeniku. God. 1958. diplomirao kemiju na Prirodoslovno-matematičkom fakultetu u Zagrebu, gdje je 1965. doktorirao tezom Eliminacijske reakcije sulfoksida. Asistent je u Odjelu za biokemijsku tehnologiju Instituta »Ruđer Bošković« (1958–60), a potom u Zavodu za organsku kemiju i biokemiju Prirodoslovno-matematičkoga fakulteta Sveučilišta u Zagrebu, gdje je od 1961. asistent, od 1967. docent, od 1976. izvanredni te od 1988. redoviti profesor organske kemije. Boravio je na znanstvenom usavršavanju na University of Brunswick u Frederictonu u Kanadi (1968. i 1969). Bavi se sintetskom organskom kemijom — sintezom prirodnih spojeva, u prvom redu sumpornih, objavivši u suradnji više radova (Croatica chemica acta, 1959; Bulletin Scientifique Conseil des Académies des Sciences et des Artes de la RSF Yougoslavie. Section A, 1965, 1967; Tetrahedron, Oxford 1966; Monatshefte für Chemie, Beč 1967; Recueil des Travaux Chimiques des Pays-Bas, Hag 1967; Tetrahedron Letters, Oxford 1970; Acta pharmaceutica Jugoslavica, 1974–75, 1984–86, 1988, 1991; Journal of Inorganic and Nuclear Chemistry, Oxford 1975; Polyhedron, Oxford 1983; Bulletin de la Société Chimique, 1984; Iugoslavica physiologica et pharmacologica acta, 1985; Zeitschrift für Kristallographie, Kristalogeometrie, Kristallphysik, Kristallchemie, Frankfurt 1988; Journal of Chromatographic Science, Niles 1990; Rad JAZU, 1990, 448). Izveo je sinteze sulforafena, triciklovetivena i dehidrometionina (Tetrahedron, 1966; Canadian Journal of Chemistry, Ottawa 1972; Recueil des Travaux Chimiques des Pays-Bas, 1973; Rad JAZU, 1990, 448). Autor je i suautor nekoliko patentnih postupaka za pripravu novih heterocikličkih organskih spojeva iz reda diazocina, kinelina i piridina.